Document ID: 32010D0021

EUROOPA KESKPANGA OTSUS,
11. november 2010,
Euroopa Keskpanga raamatupidamise aastaaruannete kohta
(uuesti sõnastatud)
(EKP/2010/21)
(2011/65/EL)
EUROOPA KESKPANGA NÕUKOGU,
võttes arvesse Euroopa Keskpankade Süsteemi ja Euroopa Keskpanga põhikirja (edaspidi „EKPSi põhikiri”), eelkõige selle artiklit 26.2,
ning arvestades järgmist:
(1)
10. novembri 2006. aasta otsust EKP/2006/17 Euroopa Keskpanga raamatupidamise aastaaruannete kohta (1) on mitu korda oluliselt muudetud. Kuna seoses eelkõige intressiriski maandamisega muudetakse otsust veelgi, tuleks see selguse huvides uuesti sõnastada.
(2)
10. novembri 2006. aasta suunis EKP/2006/16 raamatupidamise ja finantsaruandluse õigusraamistiku kohta Euroopa Keskpankade Süsteemis, (2) millele otsus EKP/2006/17 viitab, on uuesti sõnastatud ja kehtetuks tunnistatud 11. novembri 2010. aasta suunisega EKP/2010/20 raamatupidamise ja finantsaruandluse õigusraamistiku kohta Euroopa Keskpankade Süsteemis (3),
ON VASTU VÕTNUD KÄESOLEVA OTSUSE:
I PEATÜKK
ÜLDSÄTTED
Artikkel 1
Mõisted
1. Suunise EKP/2010/20 artiklis 1 määratletud mõistetel on sama tähendus käesolevas otsuses.
2. Teisi tehnilisi mõisteid kasutatakse käesolevas otsuses samas tähenduses nagu suunise EKP/2010/20 II lisas.
Artikkel 2
Kohaldamise ulatus
Käesolevas otsuses sätestatud eeskirju kohaldatakse EKP aastaaruannete suhtes, mis hõlmavad bilanssi, EKP bilansivälise raamatupidamisarvestuse kirjeid, kasumiaruannet ja EKP raamatupidamise aastaaruande lisasid.
Artikkel 3
Raamatupidamise põhimõtted
Käesolevas otsuses kohaldatakse raamatupidamise põhimõtteid vastavalt suunise EKP/2010/20 artikli 3 määratlusele.
Artikkel 4
Varade ja kohustuste kajastamine
Finants- või muu vara/kohustus kajastatakse EKP bilansis vaid vastavalt suunise EKP/2010/20 artiklile 4.
Artikkel 5
Tekkepõhine ja kassa-/arvelduspõhine arvestus
Käesoleva otsuse suhtes kohaldatakse suunise EKP/2010/20 artiklis 5 sätestatud eeskirju.
II PEATÜKK
BILANSI KOOSTAMISE JA BILANSILISE VÄÄRTUSE HINDAMISE EESKIRJAD
Artikkel 6
Bilansi ülesehitus
Bilansi ülesehituse aluseks on I lisas esitatud bilansiskeem.
Artikkel 7
Eraldised valuutakursi, intressimäära ja kulla hinna riski ning krediidiriski katmiseks
Euroopa Keskpanga (EKP) tegevuse olemust arvestades võib EKP nõukogu kehtestada EKP bilansis eraldise valuutakursi, intressimäära ja kulla hinna riski ning krediidiriski katmiseks. Nõukogu võtab vastu otsuse eraldise suuruse ja kasutamise osas EKP riskipositsiooni põhjendatud prognoosi alusel.
Artikkel 8
Bilansilise väärtuse hindamise eeskirjad
1. Bilansilise väärtuse hindamiseks kasutatakse jooksvaid turukursse ja turuhindu, kui I lisas ei ole märgitud teisiti.
2. Kulla, välisvaluutainstrumentide, väärtpaberite (v.a need, mis liigitatakse tähtaja lõpuni hoitavateks) ja mittekaubeldavate väärtpaberite ning finantsinstrumentide ümberhindamine nii bilansis kui ka bilansiväliselt toimub aasta lõpus turu keskmise kursi ja hinna alusel.
3. Kulla puhul ei eristata hinna ja valuuta ümberhindluse erinevusi, vaid arvestatakse ühte kulla ümberhindluse erinevust kindlaksmääratud kullaühiku eurohinna alusel, mis on tuletatud euro ja USA dollari vahetuskursist ümberhindluspäeval. Valuutavahetuse, sealhulgas bilansiliste ja bilansiväliste tehingute, puhul toimub ümberhindamine valuutapõhiselt. Käesolevas artiklis käsitletakse SDR positsioone, sealhulgas SDR korvi aluseks olevaid erinevaid sihtotstarbelisi välisvaluutapositsioone, ühe positsioonina. Väärtpaberite puhul toimub ümberhindamine koodipõhiselt, st sama ISIN-koodi/liigi alusel. Rahapoliitika eesmärgil hoitavaid või kirjete „Muud finantsvarad” või „Mitmesugused muud varad” all kajastatavaid väärtpabereid käsitletakse eraldi positsioonidena.
4. Väärtpaberid, mis on liigitatud tähtaja lõpuni hoitavateks, loetakse eraldi positsioonideks, neid hinnatakse amortisatsioonikulude põhjal ja nende suhtes kohaldatakse väärtuse langusest tulenevat kulu. Sama käsitlust kohaldatakse mittekaubeldavate väärtpaberite puhul. Väärtpaberid, mis on liigitatud tähtaja lõpuni hoitavateks, võib müüa enne nende tähtaja lõppu järgmistel juhtudel:
a)
kui müüdavat kogust ei peeta oluliseks võrreldes tähtaja lõpuni hoitavate väärtpaberite portfelli kogumahuga;
b)
kui need väärtpaberid müüakse tähtpäeva kuul;
c)
erandlikus olukorras, nagu näiteks emitendi krediidivõime olulise halvenemise korral, või tulenevalt EKP nõukogu sellekohasest rahapoliitikaotsusest.
Artikkel 9
Pöördtehingud
Pöördtehingute üle peetakse arvestust vastavalt suunise EKP/2010/20 artiklile 8.
Artikkel 10
Kaubeldavad aktsiainstrumendid
Kaubeldavate aktsiainstrumentide üle peetakse arvestust vastavalt suunise EKP/2010/20 artiklile 9.
Artikkel 11
Väärtpaberite intressiriski maandamine tuletisinstrumentide abil
Intressiriski maandamise üle peetakse arvestust vastavalt suunise EKP/2010/20 artiklile 10.
Artikkel 12
Sünteetilised instrumendid
Sünteetiliste instrumentide üle peetakse arvestust vastavalt suunise EKP/2010/20 artiklile 11.
III PEATÜKK
KASUMI KAJASTAMINE
Artikkel 13
Kasumi kajastamine
1. Kasumi kajastamisele kohaldatakse suunise EKP/2010/20 artikli 13 lõikeid 1, 2, 3, 5 ja 7.
2. Ümberhindluse erikontodel olevaid hoiuseid, mis on laekunud liikmesriigi, mille suhtes kehtestatud erand on tühistatud, keskpangalt vastavalt EKPSi põhikirja artiklile 49.2 kasutatakse realiseerimata kahjumi katmiseks, kui see ületab vastaval ümberhindluse tavakontol kajastatud varasemat ümberhindluskasumit vastavalt suunise EKP/2010/20 artikli 13 lõike 1 punktile c enne kõnealuse kahjumi katmist vastavalt EKPSi põhikirja artiklile 33.2. Kulla, valuutade ja väärtpaberite ümberhindluse erikontode positsioone vähendatakse vastavate varade positsioonide vähendamise korral proportsionaalselt.
Artikkel 14
Tehingukulud
Käesoleva otsuse suhtes kohaldatakse suunise EKP/2010/20 artiklit 14.
IV PEATÜKK
BILANSIVÄLISTE INSTRUMENTIDE RAAMATUPIDAMISE EESKIRJAD
Artikkel 15
Üldeeskirjad
Käesoleva otsuse suhtes kohaldatakse suunise EKP/2010/20 artiklit 15.
Artikkel 16
Välisvaluuta tähtpäevatehingud
Välisvaluuta tähtpäevatehingute raamatupidamisarvestus toimub vastavalt suunise EKP/2010/20 artiklile 16.
Artikkel 17
Valuutavahetustehingud
Valuutavahetustehingute raamatupidamisarvestus toimub vastavalt suunise EKP/2010/20 artiklile 17.
Artikkel 18
Futuurid
Futuuride üle peetakse arvestust vastavalt suunise EKP/2010/20 artiklile 18.
Artikkel 19
Intressimäära vahetustehingud
Intressimäära vahetustehingute raamatupidamisarvestus toimub vastavalt suunise EKP/2010/20 artiklile 19. Aasta lõpul kasumiaruandes kajastatud realiseerimata kahjum amortiseeritakse järgnevatel aastatel lineaarmeetodil. Intressimäära vahetuse tähtpäevatehingute puhul algab amortiseerimine tehingu väärtuspäevast.
Artikkel 20
Intressimäära tähtpäevalepingud
Intressimäära tähtpäevalepingute (FRA) raamatupidamisarvestus toimub vastavalt suunise EKP/2010/20 artiklile 20.
Artikkel 21
Tähtpäevatehingud väärtpaberitega
Väärtpaberitega tehtavate tähtpäevatehingute raamatupidamisarvestus toimub vastavalt suunise EKP/2010/20 artikli 21 lõike 1 meetodile A.
Artikkel 22
Optsioonid
Optsioonide raamatupidamisarvestus toimub vastavalt suunise EKP/2010/20 artiklile 22.
V PEATÜKK
AVALDATUD AASTABILANSID JA KASUMIARUANDED
Artikkel 23
Skeemid
1. EKP avaldatud aastabilansi skeem järgib II lisas toodud skeemi.
2. EKP avaldatud kasumiaruande skeem vastab III lisale.
VI PEATÜKK
LÕPPSÄTTED
Artikkel 24
Eeskirjade täiendamine, kohaldamine ja tõlgendamine
1. Käesoleva otsuse tõlgendamisel võetakse arvesse ettevalmistustööd, liidu seadustega ühtlustatud raamatupidamispõhimõtteid ja üldtunnustatud rahvusvahelisi raamatupidamisstandardeid.
2. Kui mõnda konkreetset raamatupidamiskäsitlust ei ole käesolevas otsuses sätestatud ja nõukogu ei ole otsustanud teisiti, järgib EKP hindamispõhimõtteid vastavalt Euroopa Liidu poolt kasutusele võetud rahvusvahelistele raamatupidamisstandarditele, mis on asjakohased EKP tegevuse ja raamatupidamisarvestuse suhtes.
Artikkel 25
Kehtetuks tunnistamine
Otsus EKP/2006/17 tunnistatakse käesolevaga kehtetuks. Viiteid kehtetuks tunnistatud otsusele käsitletakse viidetena käesolevale otsusele ja loetakse vastavalt vastavustabelile V lisas.
Artikkel 26
Jõustumine
Käesolev otsus jõustub 31. detsembril 2010.
Frankfurt Maini ääres, 11. november 2010

Labels: 4
2
15
19